創最遲反輸紀錄 「曼聯遊魂圖」睇到嘔血
2024年04月05日 12:01
東網電視
更多新聞短片
高爾彭馬完全無人看管。
曾幾何時曼聯以「打不死」精神見稱,不過依家嘅曼聯就經常臨天光瀨尿,繼之前對賓福特99分鐘被逼和後,周五(5日)凌晨鬥車路士又喺補時連失2球,創下英超史上「最遲反輸」紀錄。網上瘋傳一張高爾彭馬絕殺一刻,曼聯球員嘅「遊魂圖」,睇到曼迷嘔血!
當高爾彭馬喺第100分鐘追平3比3,曼聯球員似乎已洩氣,之後車路士快開角球,曼聯雖然全軍退守,但高爾彭馬拎波後,10碼都冇任何曼聯球員。般奴費南迪斯同美臣蒙特都指住高爾彭馬,但冇任何追逼意圖,拉舒福特更加「唔知乜事」走錯方向,就連馬恩奧都係叉住腰睇波。
曼聯名宿里奧費迪南批評:「如果夠集中、如果係專業球員,高爾彭馬冇可能喺嗰個位置咁輕鬆轉身,好明顯曼聯球員專注力出現好大問題。」曼聯近5場聯賽,有4場喺補時失波,今仗佢哋喺99分17秒仍然領先,最終輸波創下英超史上「最遲反輸」紀錄,而高爾彭馬喺100分鐘39秒嘅絕殺,亦係有紀錄以來(06/07球季開始),英超最遲出現嘅絕殺。